Document ID: 32008R0439

ΚΑΝΟΝΙΣΜΌΣ (ΕΚ) αριθ. 439/2008 ΤΗΣ ΕΠΙΤΡΟΠΉΣ
της 21ης Μαΐου 2008
για την τροποποίηση του παραρτήματος II του κανονισμού (ΕΚ) αριθ. 2076/2005 όσον αφορά τις εισαγωγές προϊόντων αλιείας από τα Φίτζι
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 9,
τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (2), και ιδίως το άρθρο 16,
Εκτιμώντας τα ακόλουθα:
(1)
Το άρθρο 11 παράγραφος 1 του κανονισμού (ΕΚ) αριθ. 854/2004 προβλέπει ότι τα προϊόντα ζωικής προέλευσης πρέπει να εισάγονται μόνο από τρίτη χώρα ή τμήμα τρίτης χώρας που περιλαμβάνεται σε κατάλογο, ο οποίος καταρτίζεται σύμφωνα με τον εν λόγω κανονισμό.
(2)
Ο κανονισμός (ΕΚ) αριθ. 2076/2005 της Επιτροπής, της 5ης Δεκεμβρίου 2005, για τη θέσπιση μεταβατικών διατάξεων σχετικά με την εφαρμογή των κανονισμών (ΕΚ) αριθ. 853/2004, (ΕΚ) αριθ. 854/2004 και (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (3), προβλέπει ότι, κατά παρέκκλιση του άρθρου 11 παράγραφος 1 του κανονισμού (ΕΚ) αριθ. 854/2004, τα κράτη μέλη μπορούν, υπό ορισμένους όρους, να εγκρίνουν εισαγωγές προϊόντων αλιείας από τις τρίτες χώρες που απαριθμούνται στο παράρτημα ΙΙ του εν λόγω κανονισμού.
(3)
Στις εν λόγω χώρες δεν έχει ακόμη διενεργηθεί κοινοτική επιθεώρηση για να ελεγχθούν οι υγειονομικοί τους όροι και να εξακριβωθεί εάν οι έλεγχοι που εφαρμόζονται από τις αρμόδιες αρχές τους είναι ισοδύναμες με τις απαιτήσεις που ισχύουν στο πλαίσιο της κοινοτικής νομοθεσίας. Προς το παρόν, τα Φίτζι περιλαμβάνονται στο παράρτημα ΙΙ του κανονισμού (ΕΚ) αριθ. 2076/2005.
(4)
Από την κοινοτική επιθεώρηση που διενεργήθηκε στα Φίτζι διαπιστώθηκαν σοβαρές ελλείψεις όσον αφορά την υγιεινή κατά το χειρισμό προϊόντων αλιείας και την ικανότητα των αρχών αυτής της τρίτης χώρας να διενεργούν αξιόπιστους ελέγχους στα προϊόντα αλιείας. Συνεπώς, τα Φίτζι δεν είναι σε θέση να παρέχουν εγγυήσεις ότι οι όροι υγιεινής για τα προϊόντα αλιείας είναι, τουλάχιστον, ισοδύναμοι με αυτούς που ισχύουν για την παραγωγή και την κυκλοφορία προϊόντων αλιείας στην κοινοτική αγορά.
(5)
Επομένως, δεν πρέπει να επιτρέπεται πλέον η εισαγωγή στην Κοινότητα προϊόντων αλιείας από τα Φίτζι.
(6)
Πρέπει να καθοριστεί μεταβατική περίοδος ώστε να επιτραπεί η είσοδος στην Κοινότητα προϊόντων αλιείας από τα Φίτζι, που έχουν παραχθεί και πιστοποιηθεί πριν από την έναρξη ισχύος του παρόντος κανονισμού.
(7)
Ως εκ τούτου, ο κανονισμός (ΕΚ) αριθ. 2076/2005 πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα ΙΙ του κανονισμού (ΕΚ) αριθ. 2076/2005 αντικαθίσταται από το κείμενο του παραρτήματος του παρόντος κανονισμού.
Άρθρο 2
Για μια μεταβατική περίοδο μέγιστης διάρκειας έξι εβδομάδων από την έναρξη ισχύος του παρόντος κανονισμού, τα κράτη μέλη μπορούν να επιτρέπουν εισαγωγές προϊόντων αλιείας από τα Φίτζι, που έχουν παραχθεί και πιστοποιηθεί πριν από την εν λόγω ημερομηνία.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Μαΐου 2008.

Labels: 5
0
3
6
18